**Peter Budiak, Ivachnová 132, 034 83 Liptovská Teplá**

Obec Ivachnová

Obecné zastupiteľstvo Ivachnová

V Ivachnovej 02.12.2017

**Vec: Pripomienka k návrhu rozpočtu:**

Na základe zverejneného návrhu rozpočtu obce Ivachnová vznášam nasledovné pripomienky.

1. Formát v akom je spracovaný návrh rozpočtu – resp. Celý rozpočet je z pohľadu občana nejasný a nezrozumiteľný.
2. Opiera sa len o číselné ekonomické klasifikácie, ktorým nezainteresovaný občan vôbec nerozumie. Dovolím si povedať, že týmto klasifikáciám nerozumejú ani samotní poslanci, ktorí budú tento návrh schvaľovať.
3. V časti názvu sa nachádzajú taktiež všeobecné označenia, ktoré sa aj niekoľkokrát opakujú a tak z uvedeného nie je jasné, na čo budú použité rozpočtované finančné prostriedky „konkrétne“.
4. Na základe nahliadnutia do zverejnených rozpočtov iných obcí sú tieto jednak prehľadnejšie, konkrétnejšie a spracované v zrozumiteľnej forme, nie ako rozpočet obce Ivachnová.
5. Takto spracovaný rozpočet dovolím si tvrdiť, nemôže slúžiť verejnej kontrole tj. kontrole občanmi, nakoľko nie je konkretizovaný a to tak v bežných výdavkoch, ako i kapitálových výdavkoch (konkrétne použitie pre identifikovaný účel, akcia, či stavba) takýto rozpočet môže slúžiť akurát na to, aby bol len schválený a na možné netransparentné a neprehľadné postupovanie obce pri zadávaní zákaziek, kde v prípade podnetov sa bude práve štatutár opierať a argumentovať takto schváleným rozpočtom.
6. Rozpočet obce má zároveň slúžiť aj ako záväzný plán práce na nadchádzajúce obdobie, aby sa robilo na tom, čo je skutočne pre obec potrebné, schválené a podporujúce rozvoj a skrášľovanie obce a nie práve na to, čosi práve „pán starosta zmyslí.“ Tak ako sa to deje doposiaľ.

* Neukončené ihrisko v záhrade K.D
* Ihrisko v oddychovej zóne Rybník.
* Chodník pri ceste 1/18 ( od tzv. ul. Chodníčky ku napojenie na chodník pri p. Kaprálovi)
* Park Chodníčky
* Chodníky pre peších na ul. Chodníčky
* Prekládka stĺpov V.O. na ul. Chodníčky

Do kedy majú čakať občania na tieto nedorobky či nedostatky.

1. Taktiež vznášam pripomienku a stotožňujem sa s názorom p. poslanca - Ing. M. Krakovského, ktorý v minulosti mal výhradu k paušálnym náhradám za používanie súkromného telefónu, nakoľko v dnešnej dobe môže starosta volať za podstatne menej peňazí, ako sa hovorí „ až do bezvedomia“!!! , len si treba zvoliť správny program a nakoniec v dnešnej dobe aj z pevných liniek je možné telefonovať na mobilnú sieť a za rovnaké peniaze. Zároveň je potrebné prehodnotiť aj výšku paušálnych náhrad na používanie súkromného vozidla, ktorá je podľa môjho názoru vysoká. Veď nikomu z Vás zamestnávateľ neuhrádza cestu do zamestnania a späť.
2. Taktiež v časti príjmov vznášam pripomienku z pohľadu investovaných prostriedkov na cudzie zariadenia ako – plyn na ul. p. Branislava Baďu a ul. Chodníčky, či v obci Ivachnová, u ktorých obec dlhodobo od správcu siete nevyžaduje refundáciu. Investičné prostriedky boli položené do zeme a obec nekoná, aby došlo k vysporiadaniu nárokov zo spoločnosťou SPP. Je nemysliteľné, aby sa obec uspokojila len s cenou za prenájom (ročným cca 365 €, resp. 1€).
3. Záverom žiadam, prepracovať a konkretizovať textovú časť rozpočtu na jednotlivé nákladové strediská podobne, ako to bolo v minulosti a ako to robia aj iné obce v súčasnej dobe. Napr. označenie nákladových stredísk Obecný úrad, materská škola, dom smútku, šport, či DHZ, park rybník, atď. a jednotlivé konkrétne akcie, či stavby zamýšľané a rozpočtované v r. 2018. Až takto spracovaný rozpočet môže byť podrobený verejnej kontrole samotnými občanmi, bude zrozumiteľný pre každého a to si musíte uvedomiť práve vy poslanci. Zároveň Vás žiadam o zverejnenie mojej pripomienky na portáli obce.

S pozdravom

Peter Budiak

Občan obce Ivachnová